Retrats de vi 


Xavi Garcia 


dt 
RS aa 


Ípublicacions/ 


vvvv.retratsdevi.cat 


DO Alella 


Xavi Garcia 


TEXT: RUTH TROYANO PUIG 


FOTOGRAFIES: MAOZ ELIARIM 


Ípublicacions) 
lurv 


Tarragona, 2018 


Es podria dir que la selecció natural examina dia a dia i 
hora a hora, arreu del món, cada variació, fins la més petita, 
que rebutja allò que és dolent, conserva i afegeix tot el que 
és bo, que treballa de manera silenciosa i imperceptible, en 
tot lloc i moment en què es presenta l'oportunitat, per mi- 
llorar cada ésser orgànic en relació amb les seves condicions 
de vida orgàniques i inorgàniques. Nosaltres no veiem gens 
el curs d'aquests canvis lents fins que la mà del temps mar- 
ca el llarg trànsit de les eres, i, aleshores, tan imperfecta és 
la nostra visió de les eres geològiques remotes, que només 
veiem que les formes de vida són ara diferents de com han 
estat abans. 


Charles Darvvin, L'origen de les espècies (1859) 


L'EXPRESSIÓ "NO PASSIS PENA" durant la conversa que mantenim 
a La Vinícola d'Alella delata la seva ascendència menorquina 
per part de pare. A ses Illes també hi fa vi, amb un amic. Cami- 
na veloç i escapadís entre ceps de vinya vella de pansa blanca 
i vermella, en un dia cobert de núvols de finals d'agost, quan 
falten poques hores per començar la verema. No hi ha ner- 
vis. Se li endevina només el cap entre l'abundant vegetació 
dels ceps que repassa amb ulls i mans. Cauen gotes grosses. 
Dia xafogós. No es deté. Esgotima el cep per fer analítiques 
al laboratori, tot i que amb el tast i el tacte ja intueix el punt 
just de maduració. És metòdic i rigorós. De professió, geòleg, 
enginyer agrícola i enòleg. I en molts comentaris es fa evident 
la minuciositat amb què coneix la terra i el que amaga. Didàc- 
tic. S'explica amb naturalitat. Sovint, amb el bolígraf darrere 
l'orella, a punt sempre per anotar o fer-lo servir d'indicador. 
Enfonsa els dits soferts de la mà dreta al sauló, el sòl carac- 
terístic de la DO Alella. N'agafa un grapat. Se l'acosta al nas. 
"La patata fa aquesta olor, però no fa olor de tubercle, sinó de 
terra, d'humitat...", dirà entre flairades. El sauló reté l'aigua 
a escassos metres del Mediterrani, i el mar el condiciona ine- 
vitablement. Per a bé, com al raim. És la regió de vins on es 
fa bo el poema de Josep Maria de Sagarra Vinyes verdes vora 
el mar. Al fons, l'shyline de Barcelona que en reivindica una 
proximitat oblidada. 


Xavi Garcia elabora vi a Alella Vinícola des de l'any 2001. 
Reflota l'empresa amb la família després que els socis n'ex- 
tingeixin una primera etapa, gloriosa en els inicis, marcada 
per l'esperit cooperativista. Amb ell ha tornat el batec del vi 
a l'edifici modernista de Jeroni Martorell, deixeble de Do- 
mènech i Muntaner i de Puig i Cadafalch. L'ha revitalitzat. I 
manté la devoció intacta de qui va fer créixer el celler. Escolta 
els enòlegs que l'han precedit. Ha respectat l'essència de les 
elaboracions, però sempre ha volgut anar més enllà. El mo- 
tiven els vins envellits amb les mares de principis del segle 
passat, però també els que crea de nou, amb estils més actu- 
als, per a públics més joves i atrevits: un most parcialment 
fermentat, per exemple. S'endinsa sense por en projectes que 
combinen risc i atreviment, i funcionen. Ho demostren dues 
elaboracions de vermut amb raims de pansa blanca i garnatxa 
negra d'Alella, amb la col-laboració d'amics del sector del vi 
i de l'hostaleria. Plegats han creat els Barbarosso. Dit això, no 
és gens estrany que els principis de Charles Darvíin estiguin 
entre les seves frases de capçalera: "Les espècies que sobrevi- 
uen no són les més fortes ni les més intel-ligents, sinó les que 
millor s'adapten als canvis". 

De petit ja li agradava el camp, tenia cura de les verdures 
del tros i havia volgut ser pagès, però abans de tornar-hi per 
fer vi, va passar per la universitat. A la vinya té plena confian- 


ça en el treball del seu germà, el Samuel. Xavi Garcia és home 
de celler i de laboratori. D'estudi i d'anàlisi, de les lectures en 
què se submergeix quan el temps li ho permet. L'última és la 
tesi doctoral d'Eva Zaldívar Santamaría, Caracterización quí- 
mico-sensorial en vinos blancos y tintos del atributo mineralidad. 
"Quan tinc temps, per defecte professional, només llegeixo 
llibres tècnics relacionats amb la ciència, ja siguin de geolo- 
gia, d'agricultura o d'enologia", afirmarà. Metòdic a la feina 
i curós a l'hora de repartir bé els temps per estar prop dels 
seus, especialment dels fills, el Pau i el Marc, i la dona, la 
Maria. Som testimonis de la seva paternitat responsable quan 
després de dinar ho deixa tot per anar a buscar-los a l'escola. 


Amic dels seus amics. Fa vins per gaudir-ne amb ells 
i per allargar sobretaules. És un defensor admirable de la 
dieta mediterrània i del vi com a element socialitzador i 
com a aliment que ens explica també el cicle de la vida i 
que desperta emocions. Sap escoltar, i escolta roch i blues, 
i sap Moure's amb destresa en un món, el del vi, que no 
sempre és amable. Darrerament ha compartit experiències 
amb François Chartier, el pare de la sommelieria molecu- 
lar, autor del llibre Papilas y moléculas: La ciencia aromàtica 
de los alimentos y del vino. Chartier, que és canadenc però 
viu actualment a Barcelona, li reconeix una gran destresa 
enològica: "Xavi Garcia gère avec brio les destinées d'une 
cave familiale ancestrale datant de 1906. Gràce a ses riches 
connaissances, étant à la fois géologue, ingénieur agricole 
et cenologue, cet infatigable catalan a réussi, depuis son 
arrivé dans l'entreprise en 2001, a redonner des lettres de 
noblesses a cette cave qui engendre des vins secs élégants 
et accessibles, ainsi que des vins doux qui ont fait leur 
marque, provenant des vignobles de ses propres coteaux, 
oú la luminosité et la fraicheur de la Méditerranée tempère 
la chaleur du soleil estival barcelonais. Des vins d'un prix 
plus qu'/accessible, et l'un des plus beaux vignobles de Ca- 
talogne, a seulement 15 minutes de Barcelonel Une visite 
s'impose". 

Una carta de presentació immillorable, com les mans 
seves que ens reben "adobades i acolorides de tanins i an- 
tocians" al setembre. Així és com les voldria veure a tots els 
enòlegs en plena verema. Tintades de vi i vida. De patiment 
que després serà complaença. 


tÉs molt bon enòleg, treballa els vins 
nets i amb precisió però sap mantenir 
l'estil i les característiques d'una casa 


tan antiga com Alella Vinícola" 


i Vinyes verdes vora el mar 


"El món del vi, t'atrapa", assegura el geò- 
leg, enginyer agrònomi enòleg Xavi Garcia. 
La seva aventura professional al món del vi 
comença l'any 1998 amb el consens famili- 
ar de pare i germans de recuperar l'antiga 
cooperativa vinícola d'Alella. "Vam veu- 
re que era un negoci amb possibilitats, el 
nostre pare sempre ha estat un home em- 
prenedor", afegirà. Els Garcia Muntané no 
van dubtar a fer-se'n càrrec, després d'ha- 
ver tingut experiència en la gestió d'un 
projecte anterior fora, això sí, del sector vi- 
nater. La idea era fer créixer de nou la lla- 
vor dels vins d'Alella que havia empeltat 
el model cooperatiu. Vist amb perspectiva, 
"la decisió va ser presa amb un punt d'in- 
consciència", reconeixerà l'enòleg. Ara, 20 
anys després, els esforços, les inversions i 
el coratge han valgut la pena. 

Els vins alellencs estan encastats en la tradició de 
la taula barcelonina de sempre, però principalment 
d'aquella Barcelona renaixent i inquieta que, a co- 
mençaments de segle xx, va posar les bases de la 
gran Barcelona d'avui. Aquella ciutat, aquella època 
i aquells homes van ser sensibles al prestigi indis- 
cutible del vi d'Alella i el van incorporar, en certa 
manera, a la simbologia del momenti de la ciutat. (1/ 


"Som amos d'una herència i és la primera i més enorme 
responsabilitat que hem tingut des que som al celler", afir- 
marà Garcia. Però va més enllà: "Som hereus del vi laietà, 
els romans ja feien vi a Teià, al segle n aC", i Plini el Vell ho 
recorda al llibre Història natural amb fragments que avui més 
que ahir poden crear susceptibilitats entre regions de vins: 


Hispaniarum Laeetana copia nobilitantur, elegantia vero 
Tarraconensia atque Lauronensia et Balearica ex insulis 
conferentur Italine primi. lA les Hispànies, els vins 
de la Laietània són famosos per la seva abundàn- 
cia, els de la Tarraconense i de la Lauronensis per 
la seva qualitat i els de les Balears es comparen als 
primers d'Itàlia.) 


Joan Oller Guzmàn, a la tesi doctoral El territori i pobla- 
ment del Vallès en l'època antiga (2012), dirigida pel depar- 
tament de Ciències de l'Antiguitat i l'Edat Mitjana de la 
Facultat de Filosofia i Lletres de la UAB, interpreta que el 
vi laietà era de menys qualitat i més lligat a la producció de 
gran escala destinada possiblement a l'exèrcit, mentre que 
el vi de Lauro era més refinat i destinat a les millors taules. 

"Els nostres són vins mediterranis de sol granític, amb 
unes característiques geològiques molt diferents respecte 


d'altres zones i una influència clau del mar. Tenim el sol i 
tenim un terreny no gaire fèrtil, sense matèria orgànica ni 
nutrients", reblarà. I afegirà: "La climatologia varia de mar 
a muntanya, hi pot haver 5 graus menys a primera hora del 
matí al Vallès i, en canvi, vora el mar, al Maresme, les nits 
són més fresques. El cep té una capacitat d'adaptació dife- 
rent i el raim també s'expressa de manera desigual". Reco- 
nèixer el territori li permet parlar amb pedagogia i tranquil- 
litat. "Volem que Alella Vinícola Can Jonc segueixi formant 
part no només de la memòria col-lectiva dels alellencs, sinó 
també de la seva vida quotidiana. La dissolució de la coo- 
perativa, l'any 98, no era un punt final, sinó, un capítol més 
de la història de l'entitat (...J) Sabem que la decisió no va 
ser fàcil, però els fets els avalen i, avui, els que discutien la 
venda de la cooperativa a Alella Can Jonc són els primers 
a considerar que la decisió va ser la més encertada", escriu 
Alfons Garcia Grau, president d'Alella Vinícola Can Jonc al 
llibre retrospectiu Alella Vintcola en imatges 1906-2001. 

"Entre l'any 1998 i 2001 aterrem al celler, i som cons- 
cients des de l'inici del patrimoni arquitectònic i enològic 
ric que rebem. Un celler modernista, construit per treba- 
llar amb gravetat, on hi trobem cups, dipòsits de ciment 
de gran capacitat i un sistema d'envelliment de criaderas y 
soleras...", resumeix Xavi Garcia. 

La seva infància la viu entre Santa Coloma de Gramenet 
on resideix fins als 23 anys, i les vacances familiars a Menor- 
ca, d'on és originari el pare. Probablement a Es Mercadal, 
amb els avis paterns, aprèn a viure i a estimar la vida rural. 
Manté expressions menorquines en la parla com el "no pas- 
sis pena" i reconeix que des de sempre li ha agradat el camp: 
Volia ser pagès, de petit. A casa teníem tros, cultivava ver- 
dures i les venia a un amic que tenia parada a Sabadell". 


Garcia elabora vins des de l'any 2001 a Alella Viníco- 
la i ha posat al dia els dolços i generosos del celler, que 
havien caigut en l'oblit durant dècades per les dificultats 
d'elaboració i la poca sortida al mercat. Ara tornen a ser 
prestigiats. Del Marfil Generós Sec (solera de 1976) s'ha es- 
crit que és "el sol del Maresme embotellat" i que recorda 
T'estil dels olorosos de Xerès". Ha guanyat el guardó a mi- 
llor dolç, ranci i de postres als Premis Vinari que convoca 
la publicació digital Vadevi.cat i és una joia enològica de la 
qual se'n fan cada any molt poques ampolles "per garantir 
la qualitat i l'envelliment de les mares que hi ha a les bo- 
tes", explicarà Garcia. L'any 2000 una important distribui- 
dora de vins de Barcelona els va voler comprar les poques 
ampolles que guardaven, però van saber resistir, com tam- 
bé van poder rescatar d'un incendi fatídic a la cooperativa 
les soleres del Violeta i del Generós Sec que s'hi guardaven. 

Al costat de Xavi Garcia, l'ànima del celler és el Josep 
Bassas, bodeguer des de fa més de 40 anys. És la persona 
que fa possible de la verema a l'embotellat, i que té la clau i 
la solució per a tots els problemes de maquinària i tecnolo- 
gia. És la veu de l'experiència, i els germans Garcia temen 
el dia que els anuncii la seva jubilació. L'enòleg fa un molt 
bon tàndem, per altra banda, amb el seu germà Samuel. 
"Les vinyes són totes seves", dirà. Una responsabilitat que 
li confia amb tota llibertat. 

A la vinya d'en Prudenci, a Xavi Garcia se'l veu especi- 
alment motivat i il-lusionat. Encara no s'ha veremat, és de 
les últimes de la campanya, però ja és un mosaic captiva- 
dor de colors de tardor. Extremament bella i enigmàtica, 
és una finca de vinya vella de molt baixa producció amb 
raims d'ADN encara per identificar que alimenta els som- 
nis de l'enòleg, i la descoberta permanent que és fer vi i es- 


tar en contacte amb la terra. Les vinyes són esveltes i sàvies, 
empeltades al Maresme des de fa anys. Un vinyet que fa la 
competència als ulls, en estilisme i forma, a l'estampa de la 
mar platejada, el blau cel i el bat de sol. També a l'shyline de 
Barcelona, cap a on s'escapa la mirada, la ciutat universal 
que palpita, silenciosa, al fons. 

Es perd entre ceps a triar mostres de raim que analitzarà 
després al laboratori però que ja té apamades amb el tacte i 
el gust. Se sent satisfet i orgullós de les petites parcel-les de 
vinya vella que a poc a poc recupera per mantenir el paisat- 
gei l'essència dels vins d'Alella, per preservar l'autenticitat 
de la pansa blanca i rosada, sense menystenir les elabora- 
cions de vi negre d'estil mediterrani ni les varietats que 
encara estan per identificar, com és el cas de la vinya d'en 

Prudenci. "Fa tres anys que fem proves amb la vinificació. 
Primer com a vi jove, després fent-lo servir de cupatge, i 
ara volem embotellar el que dona aquesta finca tan emble- 
màtica per si sola. Hi hem trobat fruita, frescor i originali- 
tat." Es volgudament clar quan reflexiona sobre la tradició 
i la cultura de les varietats de raim i la seva pertinença al 
territori. Citarà un fragment del llibre de J. Branas Le terroir: 
imimitable facteur de qualité: "Les varietats són apàtrides, el 
sòl i el clima són els veritables factors de qualitat i d'identi- 
tat juntament amb el treball de l'home". 


Els vins blancs són els més característics d'Alella, 
secs o dolços, elaborats principalment amb pansa 
blanca. Són lleugers, perfumats i cristal-lins. Els ro- 
sats són frescos, aromàtics i lleugers. S'elaboren 
amb garnatxa, també amb pansa rosada i merlot. 
Els vins negres són afruitats i suaus, i s'elabo- 
ren principalment amb garnatxa negra. (1/ 


La incursió constant a la vinya no treu que la seva missió 
principal a Alella Vinícola sigui l'enologia, de manera que 
el seu dia a dia es circumscriu entre els arcs modernistes 
inabastables d'un celler modernista, dissenyat el 1906 per 
Jeroni Martorell, deixeble d'Antoni Gaudí. Una catedral del 
vi imponent on Xavi Garcia vinifica des de la tradició però 
amb la curiositat i la contemporaneitat que pertoca, atenent 
les noves formes d'entendre i beure el vi. Sense aturador, fa 
i desfà. El seu mètode efectiu de treball és prova-error. Ha 
elaborat des d'un soft drint o smart fermentation, un most 
parcialment fermentat del qual en va treure al mercat 900 
ampolles ("agrada a la gent jove perquè és refrescant i sec i 
porta tres vegades menys alcohol que un vi", comentarà), a 
un Marfil blanc de raim negre. 


la tot això s'hi afegeix la passió per microprojectes que 
satisfan la seva amplitud de mires i el compromís amb els 
viticultors de la vora que volen fer vi amb el seu coneixe- 
ment i suport enològic. "No només elaboro els vins d'Ale- 
lla Vinícola, també m'agrada participar en projectes de vig- 
nerons i tinc obertes diferents col-laboracions. Però hi ha un 
factor diferencial, i és que són petites produccions, cosa que 
et permet fer coses molt divertides i singulars. l amb molta 
qualitat, també", explica. "He vist que és una línia de ne- 
gocis que creix i madura, però hem hagut de posar límits i 
assegurar la qualitat del que fem a Alella Vinícola per sobre 
de tot. Reconec que em fa molt de respecte fer vins per als 
altres. Posar-se al davant no és mai fàcil", advertirà. 

"Per dedicar-me a l'assessoria hi hauria d'invertir molt 
de temps, i el meu ara mateix és per a Alella Vinícola, però 
sí que col-laboro d'una manera o altra sense cap tipus de 
retribució econòmica en diferents iniciatives", matisarà tot 
seguit. "La majoria són projectes que tenen relació amb el 
nostre celler. Ara mateix ho fem amb una desena de projec- 
tes que estan dins i fora de la denominació d'origen i que 
ens demanen ajuda per arribar allà on volen. Si considero 
que han de canviar alguna cosa, els ho dic, però les decisi- 
ons finals sempre són seves. Amb el temps, hi ha projectes 
que han crescut molt i s'han professionalitzat, i la relació 
va d'igual a igual, ens divertim, compartim coneixements i 
experiència al voltant del món del vi. 


Invita (Sefiorío de Líbano). "Projecte liderat per 
l'enòleg Jabier Marquínez. Ell pren totes les deci- 
sions i des del primer any n'he après molt a nivell 
tècnic, a més a més de l'elaboració de vins caixer." 


Testuan. "Són un grup d'amics catalans i francesos, 
molt divertits i amb un objectiu molt clar. Cada cop 
fan vi amb més professionalitat i rigor. Hi ha una 
relació d'amistat per sobre del projecte. El vi té èxit 
i ens ho passem bé treballant i creixent plegats." 


Can Coll de Canyet. "És un projecte romàntic 
d'una bona família de Badalona amb vinya pròpia 
que l'ha tornat a treballar per elaborar vins com ho 
feien els seus avantpassats. Els vins, cada cop tenen 
més bona acollida." 


Cal Correu. "Vinyes velles de pansa blanca amb 
molts factors de qualitat d'una família de Blanes 
que vol tornar a fer vi de qualitat com temps enrere 
es feia en aquest municipi costaner." 


Can Mora. "Un projecte liderat per J.A. Calzado 
que recupera la voluntat de plantar vinya en terres 
de propietat, a Alella, per elaborar vins de qualitat." 


Fusió a Es Mercadal. "Des de 2012 col-laboro en 
l'elaboració d'un vi blanc menorquí a Bodegas Me- 
norquinas amb l'amic Crispín Mariano, a qui ad- 
miro per la seva tenacitat i per l'amor que professa 
per la terra, pel que fai com ho fa. Tant la zona, com 
la vinya i el celler tenen un gran potencial. Només 
és questió de temps. Per a mi és un plaer compartir 
coneixements i posar el meu granet de sorra al seu 
projecte." 


- 


La inquietud l'ha portat també a obrir una línia de col- 
laboració amb La Vinya d'en Sabater, que promou l'Ajun- 
tament de Santa Coloma de Gramenet, el municipi d'on 
ell és fill, tot i viure des de fa temps al Masnou. El primer 
vi que han elaborat és de la verema de 2017, un blanc de 
negres jove cupatge de pansa blanca, picapoll, garnat- 
xa i mataró. Es un vi experimental que de moment no es 
comercialitza. La iniciativa promoguda per l'empresa 
municipal Grameimpuls té per objectiu recuperar la viti- 
cultura en un municipi de l'àrea metropolitana on la vinya 
va tenir un pes importantíssim als anys 70. Ara el cultiu es 
vincula amb un projecte ocupacional i social engrescador. 

Xavi Garcia està immers en una desena de projectes, 
però mai li semblen suficients. "N'hi ha d'altres que vin- 
dran en breu", advertirà. 


e Els vins sense additius i sense 
legislació m'interessen més 
com a enòleg que com a elaborador 


Està fent proves per elaborar un vi sense additius i, com a 
tal, sense legislació —"és millor dir-ne així que vins natu- 
rals", matisarà— des de fa dos anys. "Es un tema que m'in- 
teressa entendre com a enòleg més que com a elaborador. 
Són productes molt diferents i amb canals de venda pràcti- 
cament independents. Fa dos anys que hi treballo i intueixo 
que no és el nostre camí com a elaboradors, però sí que es 
poden adaptar coses en alguns vins, com els negres i els 
escumosos", comenta. Il avança que la collita 2017 s'han tre- 
ballat íntegrament sense sulfurós fins al moment de l'em- 


botellat. "Se n'ha emprat en la dosi mínima per garantir la 
protecció dels vins i mantenir-los sans microbiològicament 
en el temps", dirà. 

"Tinc la idea d'elaborar un vi blanc amb un pH molt 
baix." l aviat obrirà la caixa dels trons: "També m'agradaria 
entrar en el món de la cervesa comercial, que és molt di- 
vertit, i fer-ne una amb menta i llima...". El que sap del cert 
l'enòleg d'Alella Vinícola és que sempre ha de fer equilibris 
entre "com està el món i com estic jo. Hi ha espais que no 
són per a nosaltres, per a Alella Vinícola, com per exem- 
ple ser a la London V/ine Fair, a la qual vam assistir fa uns 
anys". En canvi, mai se sap d'on poden sortir nous clients: 
"A la primavera vam ser a Fenavin, a Ciudad Real, i vam 
conèixer un importador belga que havia estat consumidor 
del Marfil Semi dels anys 70. Li vam enviar mostres dels 
nous vins i ara ens ha escrit amb una comanda de vermut 
Barbarosso, Ivori blanc i els clàssics". 

C 


La part aèria de la vinya 
és un reflex de la subterrània 


Al costat del seu bagatge i entusiasme enològic, batega 
el coneixement geològic de les vinyes de "Mediterrani lito- 
ral", com ell sempre matisa. Probablement això és el que el 
converteix en un enòleg reconegut i valorat, amb un per- 
fil poc usual fruit de la seva especialitat i de la seva gran 
capacitat comunicativa i pedagògica. El sommelier Ferran 
Centelles (El Bulli) el defineix com "una persona fascinant, 
instintiva, amb una mentalitat innovadora i creativa. No li 
fa mandra cap experiència nova, ans al contrari, el motiva 
molt. He de confessar que m'encanta aprendre d'ell sobre 
geologia, un camp en el qual n'és un autèntic expert. És 
molt bon enòleg, treballa els vins nets i amb precisió però 
sap mantenir l'estil i les característiques d'una casa tan 
antiga com Alella Vinícola, fet que demostra la seva sen- 
sibilitat". El 2017, l'antiga cooperativa celebrava els 111 
anys d'història essent el celler més antic de la denominació 
d'origen. 

Xavi Garcia bromejarà dient que "la geologia em servia 
per vacillar", però està clar que el coneixement profund 
dels sòls és un grau en l'elaboració dels vins. Ràpidament 
afirma que "el ferroir matisa de forma incontestable el cep i, 
per tant, el vi". Alella acull el 2016 un dels cursos d'estiu de 
la Universitat de Barcelona (UB) amb el títol La Catalunya 
vitivinícola d'avui: Redescobrint la identitat. Xavi Garcia és un 
dels ponents i haurà d'explicar l'abast i la importància de 
la DO Alella, una denominació d'origen mil-lenària que en 
ple segle xxi viu el renaixement dels seus vins i treu pit mal- 
grat ser la més petita de Catalunya i de l'Estat espanyol: 


4.881 hectolitres 
650.000 ampolles 
221 hectàrees — 22 hi/ha - 3.100 Rg /ha 
51 viticultors inscrits 
123 vins (un vi de mitjana per cada 1,8 ha) 
Varietats plantades: 

— — 125 ha pansa blanca 

— — 19 ha garnatxa negra 

— —14 ha syrah 

— — 14 ha merlot 

— — 13 ha chardonnay 

— — 10 ha cabernet sauvignon 

— — 7 ha garnatxa blanca 

— — 5 ha macabeu 

— — 5 ha sauvignon blanc 

— — 9 had'altres 


"El Celler Alella Vinícola avui, la marca arrelada a un 
territori, el compromís per preservar la identitat centenà- 
ria combinant tradició i innovació a través de tres línies: 
continuitat, vins que des de fa cent anys defineixen l'estil 
de la DO sota la marca Marfil (pansa blanca i garnatxa blan- 
ca): recuperació, vins a partir de vinificacions que havien 
quedat oblidades (dolços i generosos), i innovació, vins de 
perfil nou mai elaborats a la zona (escumosos sota la DO 
Alella)." Així el presenta el programa Juliols a la UB. En 
una piulada a Tvitter, el sociòleg i escriptor Lluís Tolosa, 
que també fa una ponència al curs, aplaudeix el coneixe- 
ment enològic i geològic de Xavi Garcia. L'enòleg d'Alella 
Vinícola iniciarà la seva intervenció amb una imatge del 
celler modernista de 1906 i l'eslògan que en recorda amb 
orgull els orígens: "Vi de moda - Marfil Alella". 


Se impone ante nosotros la imperiosa necesidad de 
transformar el siempre relativamente débil esfuer- 
zo individual en potente y fecunda acción colecti- 
va, que nos permita recuperar por medio de una 
elaboración perfecta y abundante, puesta al ampa- 
ro de una marca seria y responsable, el buen nom- 
bre y precio que tuvieron un día los famosos vinos 
de esta comarca, cuyo crédito sostienen hoy úni- 
camente en el mercado imitaciones més o menos 
afortunadas que tienen acaparada la exportación 
sud-americana de extraordinaria importancia para 
nosotros, así como la producción de tipos genero- 
sos para los que tienen una indicación acentuada 
los productos de nuestros vifiedos. (2) 


Recorda als alumnes del curs, majoritàriament profes- 
sionals del món del vi i de l'enoturisme, que les vinyes 
d'Alella Vinícola són només a 15 quilòmetres de Barcelona, 
tot i que el vi té un reconeixement i una presència encara 
tímida a la capital catalana. Quedarà clar en l'advertiment 
que trasllada a l'auditori una estona després. La comercia- 
lització d'Alella Vinícola "o està molt a prop (4079) o molt 
lluny (6079). No hi ha terme mitjà, però el treball dels úl- 
tims temps camina cap a l'equilibri i la visibilitat més signi- 
ficativa dels vins a la capital catalana i al conjunt de l'àrea 
metropolitana. Un exemple evident és el treball que ha fet 
La Bodeguilla de Terrassa, que en el seu moment va ser un 
dels cellers més importants del Vallès i actualment manté 
l'activitat de distribuidora. "Hi ha moltes portes encara per 
obrir, som molt a prop de Barcelona i no les hem explorat 
encara totes", recordarà en un moment de la conversa, fora 
de l'aula, Xavi Garcia. "Abans fèiem venda directa, però no 
arribàvem, i hem decidit fer-ho de manera més fiable, se- 


riosa i professional. És la millor decisió que hem pres en els 
últims temps. Amb La Bodeguilla hem guanyat represen- 
tació a Barcelona i hem recuperat la venda de proximitat." 
A més a més de la capital catalana, el mercat nacional es 
reparteix entre Girona, Tarragona, les Balears i el País Basc. 

Als Juliols de la UB se centrarà en el clima i la tipologia 
de sòls de la vall de Rials i el Parc Natural de la Serralada 
de Marina, on se circumscriuen les seves vinyes. Xavi Gar- 
cia és hàbil explicant conceptes que avui té de sobres inte- 
rioritzats. "Ara m'agrada molt poder-ho compartir, a l'inici 
de l'aventura de fer vi, no tant. I més que per exposició 
pública, m'agrada fer classe perquè em motiva ensenyar 
de vi a les persones que hi tenen interès", reconeixerà. Em- 
marca la viticultura d'Alella en la zona climàtica del Me- 
diterrani litoral i en un entorn geològic amb ascendència 
anterior al paleozoic, de batòlit granític hercinià, una unitat 
homogènia que abraça des del riu Besòs fins al Tordera. I 
dins d'aquest mar geològic hi ha la variació de sòls carac- 
terística de les valls d'Alella en funció de la cota i de la dis- 
tància del mar Mediterrani. A cotes elevades, roca granítica 
poc evolucionada, a cotes inferiors, nòduls carbonatats. La 
geologia granítica (sauló) és la base que dona caràcter i sin- 
gularitat als vins d'Alella. 


Al territori DO Alella, la majoria dels sòls dedicats 
al conreu de la vinya tenen com a base el sauló. Es 
tracta de sòls d'estructura arenosa o francoarenosa, 
fàcils de treballar, d'alta porositat, airejats, de color 
clar, bon drenatge, gran permeabilitat, nivells bai- 
xos de matèria orgànica, poca capacitat de retenció 
d'aigua i elements nutritius, bona capacitat de re- 
tenció de la irradiació solar, alt contingut de sílice i 
amb un pH lleugerament alcalí. (1/ 


Completa la seves explicacions amb expressivitat i as- 
sertivitat. Recordarà que "la suma de pendents i de sòls 
de sauló té com a resultat poc raim". Una producció peti- 
ta però concentrada que el seu germà Samuel lidera amb 
"una agricultura sostenible i sana". "A la vinya fem sempre 
operacions agrícoles manuals", dirà Xavi Garcia. I per com- 
pletar l'estil d'Alella Vinícola posarà èmfasi en el camí ini- 
ciat els últims anys: "Tenim la voluntat de recuperar petites 
parcel-les de vinya vella i estem vinificant la varietat negra 
no catalogada en cap registre europeu, la de la vinya d'en 
Prudenci". La inquietud i l'autoexigència són una constant 
per a ambdós germans. Nous interrogants, nous reptes, 
nous estils, un futur obert a les sorpreses que sovint regala 
la vinya. I puntualitzarà en més d'una conversa: "La part 
aèria de la vinya és un reflex de la subterrània". 

Alella Vinícola és al cap i a la fi el celler familiar on els 
germans Garcia tenen repartida la direcció tècnica des que 
se'n fan càrrec l'any 1998. Amb un equip de 5 persones, 
Samuel Garcia treballa 40 hectàrees de vinya a les valls 
d'Alella, el Masnou, Teià i Tiana, la majoria assentades a 
la serralada Litoral i mirant al mar. Practiquen viticultura 
ecològica amb feromones, sofre i coure per combatre insec- 
tes i fongs. La mitjana de producció sempre és inferior als 
5.000 quilos per hectàrea per la naturalesa geo-climàtica i 
els clons vegetals de baixa producció. A la pansa blanca i 
rosada, les acompanyen la garnatxa blanca i negra, el mos- 
catell de gra petit, raims de varietats tradicionals descone- 
gudes, la syrah i la cabernet sauvignon. 

Marfil és la marca emblema, la dels grans vins blancs 
d'Alella que van viatjar arreu del món a partir dels anys 
vint. I al seu voltant i al dels dolços i generosos s'ha articu- 


lat una nova manera de fer i d'interpretar el terroir. "El 98 
s'inicia una etapa d'inversió, replantació de vinyes, nous 
vins i una comercialització moderna pel continent europeu, 
americà i asiàtic", expliquen els Garcia. I la prescripció els 
ha reconegut en els últims temps amb molt bones puntua- 
cions. No només a Catalunya, sinó també a l'Estat espanyol 
i a l'estranger. La Guía Pefiín de 2019 n'és la mostra més 
actualitzada, amb els 94 punts per al Marfil Generós Sec i 
Semi, els 93 per al Molt Dolç, els 92 punts per al Violeta i 
els 91 punts per al Marfil Clàssic. També el millor somme- 
lier del món de 2007, el suec Andreas Larsson, els ha donat 
puntuacions molt bones per a 8 vins. Segons el baròmetre 
de Larsson, per sobre de 90 són vins excel-lents, i de 92, 
grans vins amb característiques pròpies i personalitat: 

Marfil Generós Sec (Solera 1976) 93 p 
Marfil Generós Semi (Solera 1976) 93 p 
Marfil Molt Dolç (Solera 2003) 90 p 
Marfil Violeta (Solera 2003) 92 p 

Ivori 2016 89 p 

Marfil Vi Blanc Sec 2016 89 p 

Marfil Vi Blanc Clàssic 2016 87 p 

Costa del Maresme 2008 84 p 


"El nostre ha estat un treball de corroborar el bon tre- 
ball de la cooperativa i rellançar-la", comenta Garcia. "Els 
vins d'Alella aguanten bé amb el temps i són vins que, en 
algun cas, no pots beure abans dels tres anys. L'Ivori Blanc 
de 2007 (cupatge de garnatxa blanca i pansa blanca) ara 
mateix està increible. El vam tastar amb el sommelier del 
Restaurant Sant Pau, Joan Lluís Gómez, en un tast profes- 
sional a la Festa del Vi d'Alella, i ens va sorprendre molt 
positivament a tots", dirà l'enòleg. "El Violeta i el Generós 
Sec s'esgoten sempre. Són vins de solera i els he d'embote- 
llar abans de la castanyada perquè el client en demana amb 
assiduitat i sempre ens en quedem sense", explicarà. 

A Alella Vinícola s'elaboren unes 80.000 ampolles anu- 
als amb DO Alella entre una desena de vins diferents. 
"Som un celler familiar i petit en volum", comenta Garcia. 
El Marfil, el vi blanc de Barcelona exportat a tot el món al 
segle XX, reneix ara amb una nova imatge que inclou actu- 
alitzada l'etiqueta original, amb lletra de pal i ampolla rin, 
"a l'estil dels vins de gevrúrztraminer d'Alsàcia", matisarà 
Xavi Garcia. Al costat seu s'hi consoliden els vins de finca, 
els escumosos i els caves: 


Marfil. Vins de territori: Blanc Clàssic, Blanc Sec, 
Marfil Rosat i Mayla Rosat d'Agulla 


Vins de finca: Vallmora, Costa del Maresme i Ivori 
Blanc i Negre 


Bombolles Marfil: Escumós Blanc de Negre Brut i 
Marfil Escumós Rosat Brut 


Bombolles amb DO Cava: Marfil Brut Nature i 
Marfil Brut 


Dolços i generosos: Generós Sec (Solera de 1976), 
Generós Semi (Solera 1976), Violeta Solera 2003 i 
Marfil Molt Dolç (Solera 2003) 

Probablement, el que també va començar com una 
aventura o prova l'any 2016 és l'elaboració de vermut. Però 
ara ja s'ha convertit en una línia de negoci amb una acolli- 
da fantàstica pel seu estil delicat i vínic i amb un tender al 
Canadà que els hi fa enviar algun miler d'ampolles. Amb 
l'emprenedor Albert Cabanas, l'enòleg Xavi Garcia ha tret 
al mercat el vermut Barbarosso negre, amb garnatxa negra 
d'Alella, i el Barbabianco, amb pansa blanca. "És un ver- 
mut que recordarà molt el vi, elaborat amb raim de gran 
qualitat, amb les millors herbes del Mediterrani, evitant 
les espècies més dolces i reforçant les que aportaran més 
frescor. Maceració de forma directa i sense fase alcohòli- 
ca, i finalment s'endolceix amb most per reduir al màxim 
la sensació dolça i respectar la complexitat i el gust del vi 
base", explica. L'èxit no només radica en la recepta eno- 
lògica, sinó també en un format d'ampolla diferent i amb 
l'elecció d'una imatge que fa reviure les històries d'un dels 
pirates "més sibarites" de la costa de Barcelona: "No era un 
pirata dolent, ni amb cama de fusta... El que volia era om- 
plir el cofre dels més rics dels tresors: bones herbes, cítrics i 
espècies que avui inspiren aquesta recepta". (3) 

"El vermut no és de rotació ràpida, però funciona, a Bar- 
celona i encara més a l'exportació. A més a més del Cana- 
dà, també en distribuim a Bèlgica i als Estats Units, i en els 
últims anys la demanda a l'estranger ha crescut", detallarà 
l'enòleg amb aquest punt d'orgull d'haver creat un nou vi 
per a nous públics i en col-laboració amb un bon amic. 


e Era dels que necessitava agafar, 
aixafar, desfangar... A vegades 
tots aquests conceptes costen 
molt de visualitzar, i la pràctica 
és una gran aliada 


Mostra orgullós al mòbil les fotografies de vinyes velles de 
cabernet sauvignon, però també de merlot i carinyena que 
ha fet durant l'última visita a Menorca. Un paradís, i no 
només per la insularitat i la mar, també per les vinyes. "S'hi 
faran grans vins, perquè tenen un ferroir magnífic", adver- 
teix. És la terra dels seus avis, "de na Pura, l'àvia paterna", 
matisa. Quan torna as Mercadal se sent com a casa, acollit 
pel seu amic Crispín, amb qui fa vi. I celebra l'amabilitat i 
la pau que hi troba, sobretot fora de la temporada d'estiu: 
"Hi vaig ser a l'abril i en acabar la feina me'n vaig anar a 
caminar i a banyar-me a la cala Pregonda. Un privilegi". 
Seguint amb la conversa enològica, es mostra convençut 
que "avui en dia es poden fer bons vins a tot arreu. A Alella 
hi ha una nova manera de fer. Tot ha canviat molt des dels 
orígens. Han aparegut nous cellers i és moment de fer un 
pas endavant". Se sent també responsable d'un futur com- 
partit amb els nous projectes de vi de la regió, i s'entreveu 
que s'hi deixarà la pell perquè sigui positiu, com l'imagina: 
"No passa només a Alella, és a tot Espanya. Tothom es re- 
nova, s'actualitza, es repensa, i nosaltres com a regió petita 
però històrica que som, ens hem d'espavilar", sentenciarà. 

Sap que la formació és un grau, però fa dos anys va ser 
pare per segona vegada i reparteix el seu temps de la mi- 
llor manera que pot, entre família i vins. No descuida les 

tasques familiars. Dur el Pau a l'escola i anar-lo a buscar 
és sagrat, sempre que pot. "El sommelier Cèsar Cànovas 
sempre diu que no tenim temps per formar-nos, els pro- 
fessionals del vi, i en certa manera té raó. Es un problema 
gran", confirma Garcia. "Soc molt de casa i ara mateix he 
de renunciar a més projectes per estar amb la família. Porto 
els nens a l'escola i els vaig a buscar. El gran té cinc anys i el 
petit, gairebé dos. Els caps de setmana intento dedicar-los 
íntegrament a ells." 

"No em considero viticultor. M'agrada molt la vinya i el 
camp, i hi vaig sovint, però he de dedicar-me a l'elaboració 
de vins i pensar en l'estratègia comercial i de representa- 
ció del celler, també." Té 43 anys i acumula tres carreres. 
La d'enologia la va cursar a la Universitat Rovira i Virgili 
i reconeix que anava poc a classe. Recorda amb claredat 
les classes d'enologia que impartia el professor Fernando 
Zamora i companys d'aula com Manuel Formigo, que ara 
fa grans vins a Finca Teira, a la DO Ribeiro, o d'altres com 
Josep Maria Vernet i Jaume Serra. 

"Un dels millors professors que he tingut mai ha estat 
Juan José de Castro, que va ser cap d'enologia a Codorníu 
durant 37 anys. El vaig tenir estudiant agrònoms a la Uni- 
versitat Politècnica de Catalunya. I era de l'única persona 
de la qual realment vaig aprendre. Recordo haver tret un 
95 en un dels seus exàmens quan la resta de la classe va 
suspendre. A mi el que m'agradava era practicar, si no ho 
feia no ho entenia. Veure les coses i posar-les a prova em 
donava claus per després executar-les amb èxit", explicarà 
Xavi Garcia dels anys d'universitat. "Era dels que neces- 
sitava agafar, aixafar, desfangar... A vegades tots aquests 
conceptes costen molt de visualitzar i la pràctica és una 
gran aliada", advertirà. 


Mentre es formava a la URV va dedicar-se a fer viatges 
amunt i avall del Masnou a Tarragona. La feina no li per- 
metia residir al sud, com tampoc "ser present a totes les 
classes que volia, per això pujava i baixava contínuament", 
dirà. Tot seguit, se sincerarà: "Feia el que podia. L en re- 
alitat, anava a les classes que eren realment importants". 
En els estudis sempre li havien reconegut tenir una "molt 
bona capacitat de síntesi". Recorda que cursant geologia 
treia suficients i béns perquè la seva idea era "estudiar per 
aprendre i aprovar". A agrònoms ja va treure més bones 
notes "perquè era el que a mi m'agradava, com després 
a l'enologia". Compartiria aula amb alumnes que ara són 
grans enòlegs a la Rioja i Galícia. Amb Manuel Formigo, a 
qui deien Xolo a la universitat, hi manté relació i contacte. 
"És un geni", dirà d'ell. Admira els vins que fa. "Tinc mala 
memòria per als noms dels companys de classe, però re- 
cordo els d'aquells amb qui ens anem trobant per les fires 
després, com Xavier Servera, elaborador a Mallorca, Jordi 
Soler, que fa vins al Penedès, Ivà Gallego, a Costers del Se- 
gre, o Antoni Castellà, elaborador a la DO Conca de Barbe- 
rà i secretari de la DO Catalunya", resumirà. 


e Si no el crees tu, el pagès no tindrà 
mai el valor afegit. I per això fem 
vi, l'enòleg és l'altaveu de la feina 
del viticultor 


"Qualsevol canvi sempre és traumàtic i requereix un 
procés d'educació i d'adaptació", resumirà per dir que no 
va ser fàcil prendre el relleu després de l'extinció de la coo- 
perativa i fer entendre al poble, als pagesos i als socis que la 
iniciativa privada assumia les regnes d'Alella Vinícola amb 
totes les consequències i professionalitat. Se'l veu jove, al 
costat del pare i del germà Samuel al llibre que homenatja 
en imatges la història de la cooperativa. En un dels frag- 
ments, després de la crisi del relleu cooperativista, es fa ba- 
lanç dels primers tres anys d'implicació dels Garcia Mun- 
tané. Als inicis van rebre el suport del biòleg Josep Lluís 
Pérez, i no només va millorar la qualitat dels vins, sinó que 
va introduir la vinificació de varietats negres: 


La llista de millores fetes o en realització és intermi- 
nable. Però aquesta només és una part de la feina 
feta en aquests tres anys. El progressiu increment 
de vendes ha anat acompanyat de la preocupació 
per aconseguir una producció més gran. (...J La 
plantació de noves vinyes i la confiança dels page- 
sos en l'empresa han fet possible aquest increment. 
I...) Veure recompensats aquests tres anys d'esfor- 
ços amb la confiança de tots aquells que aprecien 
els bons vins i caves d'Alella Vinícola ha de ser, per 
a tothom, el millor dels reconeixements. /4/ 


Des del primer dia, amb aspecte jovenívol i poc experi- 
mentat, han estat conscients del llegat rebut i han fet tot el 
possible per estar a l'altura: "Al segle xx es tenia en compte 
la qualitat del producte final. Tota la vinya de la comarca 
s'elaborava a Alella Vinícola. Era un vi que funcionava bé i 
es va exportar arreu excepte a l'Àsia: el vi blanc d'Alella era 
un referent", comenta Xavi Garcia. Als anys 20 es registra 


la marca Marfil i als anys 50, davant els intents de copiar 
l'elaboració del vi d'Alella, es crea el Consell Regulador de 
la Denominació d'Origen. 

"Fins als anys 70 es viu un període tranquil, però amb 
la consequència d'estar a prop de Barcelona, les vinyes 
dels vessants de la muntanya es van arrencant. Actualment 
som de les denominacions d'origen més petites i no tenim 
encara suficient massa crítica per liderar. Per tant, la nostra 
gran carta és apostar per la qualitat", explica Xavi Garcia. 
Té clar que el preu dels vins no pot baixar dels 8 o 10 euros 
l'ampolla, perquè el cost de l'ampolla és d'un mínim de 3 
euros. "La clau és la qualitat, un preu coherent per ampolla 
i que estigui ben comunicat", sentenciarà. "Els vins d'Ale- 
lla tenen una gran identitat pròpia i agraden al mercat Xi- 
nès, holandès, americà... Ens hem de fer forts en exportació 
perquè són estils desconeguts, però és molt important tam- 
bé tenir presència en la proximitat", remarcarà. 

"Teníem clar que l'únic camí era la qualitat i sabíem que 
comptàvem amb un dels millors viticultors de la regió, que 
és el meu germà. Samuel Garcia va decidir que no volia es- 
tudiar, sinó embrutar-se les mans. És l'exemple del bon viti- 
cultor, que té la pell negra de treballar al camp", defensarà. 

Els projectes d'èxit en el món del vi sempre tenen en 
els orígens una dignificació de la feina de pagès, i a Alella 
Vinícola ho van tenir clar dels des inicis: "El 1998 vam co- 
mençar tímidament, amb només quatre o cinc socis, els que 
van voler quedar-se, i la mesura més dràstica va ser fixar el 
preu del quilo de raim en 200 pessetes. Si no el crees tu, el 
pagès no tindrà mai el valor afegit. I per això fem vi, l'enò- 
leg és l'altaveu de la feina del viticultor", explicarà amb 
total convenciment. El preu va ser la manera d'animar el 
pagès, que reconegués que podia guanyar-se la vida culti- 
vant la vinya i mantenint la terra. Aleshores es pagava a 30 
pessetes el quilo de raim. Avui, el preu, convertit en euros, 
s'ha doblat. 


La superfície de vinyes és de 227 ha, hi ha uns 50 
viticultors i 9 cellers embotelladors, i la producció 
mitjana anual és d'uns 4.000 hi. La DO Alella està 
formada per nou cellers. Entre la tradició i la urba- 
nitat, a Alella les vinyes es deixen bressolar per la 
brisa marina, mentre esgarrapen terreny i endinsen 
les seves arrels en uns sòls que permeten un bon 
drenatge i retenen la radiació solar. (1 


"He vist desaparèixer vinyes al voltant meu, però tam- 
bé com se n'han plantat de noves. Hem passat de 600 hec- 
tàrees als anys 90 a les 274 d'ara al conjunt de tota la DO", 
comenta Garcia. I el canvi no és només a la vinya, sinó a 


dins de cada celler. A Alella Vinícola, també. "Hi ha parti- 
des que guardo, perquè vull veure l'evolució i el compor- 
tament amb els anys i aprendre'n més. Penso que m'agra- 
darà o m'agradaria veure com s'expressen 20 anys després 
aquestes elaboracions que fem, com també m'emociona 
beure ara vins de fa 20 anys enrere que es mantenen molt 
bé", comenta. Xavi Garcia reconeix que el vi es feia anti- 
gament amb més desconeixement enològic i amb menys 
sanitat, però tenien longevitat perquè sumaven veremes 
verdes i madures. "El Súper Marfil és un vi que s'elabo- 
rava com a semi amb 50 grams de sucre residual i envellia 
en foudres. És el vi del celler que més m'ha emocionat. Té 
nervi, et deixa la pell de gallina... el vi et recorre per dins, 
quan te'l beus", dirà amb aquest posat seu tranquil però 
que endevines inquiet. 

Els vins d'Alella tenen matisos 
únics i originals 
Així titula el periodista Lluís Pujol al número 48 de la re- 
vista Papers de Vi, l'única publicació impresa i especialitzada 
en vi de Catalunya, que s'edita a Alella. És un reportatge 
que detalla amb minuciositat el tast que la publicació i Ale- 
lla Vinícola organitzen en petit comitè al Celler de Can Roca 
amb el sommelier Josep Roca. "Un tast ple d'agradables i 
emocionants sorpreses", descriu Pujol a l'article, crònica 
d'una jornada que permet a un selecte grup d'assistents tas- 
tar vins secs, dolços i generosos, de més de 20 anys, i que no 
es van elaborar pensant en un llarg envelliment. Anyades 
velles i belles. Catorze ampolles davant de les quals Josep 
Roca exclama: "Que fortl" I en acabar el tast al Celler, sen- 
tencia: "Avui hem tastat un patrimoni que s'havia mostrat 
des de la discreció, fins i tot des del menyspreu, d'uns vins 
que s'havien fet des d'una certa normalitat costumista i que 

Fotografia cedida per Papers de Vi 


amb el pas dels anys han anat demostrant que són portadors 
d'una història, d'un territori i d'un paisatge. D'una varietat 
que és discreta aromàticament, però que és rotunda gustati- 
vament, acostant-se a la plenitud, amb uns amargs, uns sa- 
lats i una mineralitat del sauló impressionants. Es pensava 
que la pansa blanca tenia uns límits finits i s'ha demostrat 
que no és així. Tenim uns blancs secs que no són prims, amb 
més acidesa, estructura i tensió del que pensàvem. Això ens 
ha de fer reflexionar sobre l'elaboració dels vins d'Alella i el 
seu envelliment. Més enllà de l'evolució en rancis, oxidats, 
generosos dolços i secs, la gran reflexió que hem de fer és 
sobre els blancs secs. Tenim matisos únics i originals". 

Com recull Papers de Vi, la jornada de tast es divideix en 
tres. En un primer grup, els vins secs: un Petit Ivori 2003 i 
els Marfil Sec 98, 96, 95, 87 i 80. Un segon grup el formen 
els Marfil Semi 2000, 99, 96, 95 i 94. El tast s'acaba amb un 
vi que va deixar d'elaborar-se a finals dels anys 60, el Súper 
Marfil, i dos experiments en què Xavi Garcia ha treballat 
més recentment amb la voluntat de recuperar-lo. 

VI Il PROJECTE DE VIDA 


e La base del vi és la intuició 
i l'acumulació de moltes 
experiències que et permeten 
treballar de forma intuitiva 


"Els nostres són vins de parcel-la, de territori, hi ha una 
part fresca i una altra de més càlida. Al costat del mar, els 
vins maduren més, mentre que al Vallès tenen una acidesa 
més alta", explica amb la voluntat de demostrar que hi ha 
un treball minuciós a cada finca. Xavi Garcia és conscient 
que en els últims anys els vins d'Alella Vinícola han gua- 
nyat en qualitat i visibilitat, fruit d'un treball intens, cons- 
tant i conscient tant a la vinya com al celler. I d'equip. 

"Quan has radiografiat geològicament el paisatge tens 
una idea del que hi pot passar i de com es pot comportar el 
raim. Els sistemes topogràfics i de sedimentació et donen 
pistes", dirà fent una anàlisi ràpida com a geòleg. Garcia 
admira la regió francesa de Cótes du Rhóne i s'hi compara: 
"El sauló (granit), els pendents i el syrah són semblants a 
Alella... Però a nivell de clima i altitud, una regió i l'altra 
no tenen res a veure". I aleshores comença a dissertar sobre 
sòls i ningú no es capaç d'aturar-lo. Al final, sintetitzarà: 
"La salinitat dels vins d'Alella potser prové de l'aerosol del 
mar carregat de clorurs que, amb el clima mediterrani, es 
dissolen al sauló i precipiten ions en funció de la hidrogeo- 
logia i de la mateixa dinàmica del sòl". 

Com a referents en el món del vi cita l'enòleg de Cas- 
tell de Peralada Delfí Sanahuja, un referent de la DO Em- 
pordà: "M'agrada el mentolat que s'endevina al fons dels 


seus vins. Potser ve de la pruina del raim i és present al vi 
perquè hi ha un procés d'absorció que té lloc durant la ma- 
ceració amb les pells". Està clar que el factor enològic és de- 
terminant, però sense un bon treball a la vinya no hi ha bon 
vi: "La cinta de selecció a Alella Vinícola la tenim a la vinya. 
És un defecte caríssim i avorridíssim, fer la tria del raim al 
celler", dirà per defensar la tasca "magnífica" del seu ger- 
mà al camp. Samuel Garcia coneix els vins i sap la feina que 
pertoca fer a cada parcel-la per aconseguir-ho. "Tenim una 
manera de treballar molt coordinada, amb el Josep i amb el 
meu germà, i això fa que tot surti molt millor, perquè saps 
com va i qui es fa càrrec de cada àmbit i de cada imprevist 
que pugui sorgir en el dia a dia", diu l'enòleg. 

Xavi Garcia està convençut que "el vi és principalment 
ciència, però té una part artística molt decisiva. No és la 
més important, però cal tenir-la en compte. La base és la 
intuició, perquè és fruit de l'acumulació de moltes experi- 
ències, i aleshores tot flueix instintivament". "Al vi, com a 
la vida, hi hem de buscar l'equilibri. Res és casual, tot ha 
d'estar pensat i raonat", advertirà. I tot seguit reconeix que 
la verema el "posa". 

"Cada any és relativament igual, saps a què t'exposes 
pel que passa els mesos anteriors, però quan arriba, els ner- 
vis et vencen. En realitat, sempre he cregut que has d'es- 
tar una mica sonat, per fer vi. Ara mateix, per exemple, 
m'apassiona descobrir el moscatell, és un món sense fi", 
dirà. "A principis d'agost ens juguem el futur dels vins, per 
això seguim amb molta precisió la meteorologia i repetim 
tantes visites com calgui a la vinya, per observar els canvis 
vegetatius i fenològics", comentarà. 


El dia amenaça pluja. Es perd entre ceps vells de pansa blan- 
ca i rosada. Recull mostres amb vistes a la propera verema, 
la de 2017. Enfonsa les mans al sauló per comprovar la hu- 
mitat del sòl. Aprofita per prendre'n un grapat. Se l'apropa 
al nas. El granit descompost se li cola entre els dits. I se- 
gueix caminant sense que se li pugui parar el ritme. Cauen 
gotes d'aigua gruixudes, la xafogor pesa, però no hi hau- 
rà tempesta. "Encara està més àcid que dolç", diu tastant i 
analitzant físicament el raim. "No està lignificat. Veus com 


he d'estirar amb força el pecíol2", comentarà. L'analítica al 
laboratori corroborarà després la seva apreciació. "Hem tin- 
gut tres onades de calor, al juny, al juliol i a l'agost. I sense 
pluja, molt poca. Però tenim bona sanitat de raim", va dient 
mentre tasta i es belluga, escapadís, entre ceps. 

En tornar al celler, a la zona de laboratori hi ha una pis- 
sarra metàl-lica on ho deixa anotat tot: "Hi ha escrit el que 
em cal i la previsió de quilos que farem la propera campa- 
nya. Reuneixo també dades històriques, previsió de vendes 


de vins i increments dels últims anys, els quilos de raim 
que ens calen per a cada referència... Es tracta d'anar afi- 
nant el puzle, perquè a la recta final tot estigui coordinat", 
explicarà. El mètode és una gran baula. 

"Em toca decidir també la data de l'inici de verema de 
cada parcel-la, pensant en el perfil de cada vi. Per això a 
finals de juliol començo a fer un seguiment exhaustiu, vi- 
nya per vinya. Ho tens tot controlat però mai surt com ho 
has previst. Sempre hi ha el dubte de si demà cullo o en- 
cara no... Si fossin totes les vinyes de propietat seria més 
fàcil, però has d'activar els equips, i això sempre complica 
l'operativa", reconeix. A més a més, ell mateix hi suma "la 
pressió de fer vins per a tercers". Reconeix de nou que la 
responsabilitat és alta i deixa clar que "els cuido com si fos- 
sin meus o millor. També hem de controlar i programar el 
ritme d'entrada dels seus raims". 


e L'ecologia a la vinya és present 
i futur 


Venen setmanes de feina, però se'l veu relativament cal- 
mat. "Acabarem la verema la primera d'octubre, estarem 
entre 5 i 6 setmanes de campanya. Hi ha un moment en què 
tenim fins a 50 dipòsits fermentant", advertirà. La feina a 
vegades els desborda i per a la campanya de 2017 ja incor- 
poren un reforç: "És un noi del poble, un bodeguer que 
parla anglès, és creatiu i pot fer bona feina a Alella Viníco- 
la", diu, i admet que s'ha tret un pes de sobre. "A vegades, 
la feina al celler per verema ens sobrepassa", reconeix. 


El camí d'Alella Vinícola passa pel cultiu ecològic de les 
vinyes i no només per consciència, sinó perquè el mercat 
dels paisos nòrdics ho demana així. La voluntat és conso- 
lidar les vinyes en propietat i recuperar-ne de petites de 
les quals controlaran tot el cicle vegetatiu. "Els vins blancs 
els tenim bastant controlats", dirà Xavi Garcia referint-se a 
l'estil d'enologia. Il afegirà: "Busquem fruita, frescor, perso- 
nalitat. Va ser un error el gir que es va fer als anys 80 amb 
la plantació de varietats com els cabernets i els merlots, cal 
adaptar-se al paladar del consumidor i estar més a prop 
seu en gustos i en comunicació. Per això l'enoturisme és un 
camí que hem de desenvolupar més, per conèixer més el 
consumidor". 

"Aquest any sortiran al mercat 700 ampolles de la vinya 
d'en Prudenci, un vi de vinya vella d'una varietat que està 
confirmada analíticament als laboratoris de Madrid però 
que no està catalogada a la base de dades europea. Un vi 
negre de 2017 d'una varietat nova, amb potencial enolò- 
gic i de futur. A partir de la fusta d'aquesta vinya hem fet 
ceps nous i els hem plantat a diferents parcel-les, una de les 
quals, a la part més elevada de les muntanyes d'Alella, on 
creiem que aquesta varietat hi va créixer antigament. És el 
quart any que la vinifiquem i el primer que en vendrem el 
vi. Les aromes i els sabors són molt diferents dels que tenim 
registrats. Sabem que hem començat el camí, però hem de 
veure quina evolució té, i encara estem entenent la vari- 
etat", avançarà amb tanta satisfacció com responsabilitat. 

i Qué vino con este pato2 és l'últim llibre del sommelier Fer- 
ran Centelles, un text savi i divertit sobre el món dels ma- 
ridatges que Xavi Garcia va rebre dedicat quan va ser pare 
del seu segon fill, el Marc. I el va devorar: "El vaig rebre 
molt agrait i em va fer feliç veure com el Ferran hi havia 
dibuixat una copa i la data de naixement del meu segon 
fill: el 31 d'octubre de 20167, explicarà. Li agrada llegir de 
vins i sobretot textos que estiguin enfocats cap a la ciència, 
com l'informe sobre la mineralitat del vi que Eva Zaldívar 
i David Molina, d'Outloox VVine, han publicat recentment 
per desmitificar amb base científica, analítica i matemàtica 
que la mineralitat sigui un atribut determinat pel terroir, 
més aviat és el procés enològic. 

Li agrada la música en general, però en particular es de- 
canta pels ritmes del blues, el roch i el rochabilly, concreta. 
Entre els seus grups i cantants de capçalera hi ha els Stray 
Cats, amb el seu crit de guerra, "Are you ready to roch2", 
Sam CooRe i el seu vibrant i mític VVonderful zvorld, i també 
John Lee Hooher i Sheryl Crovv. 


"Quan tinc temps, per defecte professional, llegeixo llibres 
tècnics relacionats amb la ciència", insistirà. D'acord amb 
les lectures que l'atrauen, té clar que el món del vi ha de 
ser més honest i científic, sense oblidar el missatge romàntic 
més que el comercial: "No hem de desprestigiar la ciència ni 
infravalorar-la. Cal explicar la veritat del vi. El vi necessita 
un discurs romàntic, hem de vendre històries, però han de 
ser reals, sense deixar-nos impressionar per la part comer- 
cial", raonarà. Li agrada llegir sobre els àmbits temàtics que 
desenvolupa professionalment, la geologia, l'agricultura i 
l'enologia, per bé que el seu llibre de referència és L'origen 
de les espècies, de Charles Darvvin. Dels tres principis que 


desenvolupa a l'obra imprescindible de la literatura cien- 
tífica, Garcia s'aferra al de selecció: alguns individus, com 
algunes plantes, tenen més èxit que d'altres per sobreviure i 
reproduir-se en un entorn concret. Els principis de variació i 
herència, base de la biologia evolutiva, també podrien apli- 
car-se a la vinya, que, al cap i a la fi, és un ésser viu. 

"M'agrada formar-me perquè el món del vi canvia a una 
velocitat enorme. Sempre he tingut al cap fer el doctorat de 
la pansa blanca a la Universitat de Barcelona, la seva anàlisi 
química i les cromatografies, però ara no és el moment. La 
idea és caracteritzar-la i comparar-la amb el raim de xarel- 
lo del Penedès. Espero fer-ho en algun moment, com també 
m'agradaria anar a viure als Estats Units amb la família i 
aprendre a fer vi en altres regions del món. Són desitjos que 
tinc aparcats, però que potser podré complir", dirà. 

"He estat abans de l'estiu als Estats Units, de viatge co- 
mercial, per conèixer un mercat que ens aprecia i traslladar 
directament el que fem a Alella Vinícola i com ho fem. Al 
capdavall, viatjar és creativitat, són noves idees, em faltaran 
tres vides per fer tot el que vull fer", comenta entre somriu- 
res. Als EUA, Alella Vinícola hi exporta amb regularitat des 
de fa 10 anys. "No saben el que és ni Alella, ni Marfil ni 
la pansa blanca. I si no ho saps, és més difícil comprar. Hi 
hem estat dues setmanes, hem viatjat a tres estats diferents 
amb el nostre importador, ens hem trobat amb clients. El 
resultat ha estat un augment immediat de les comandes en 
vins que ens interessava posicionar al mercat nord-ameri- 
cà. Hem compartit estones amb clients de diferent enver- 
gadura i mida, però tots estaven molt preparats i tenien un 
alt coneixement tècnic i organolèptic. Hem enfortit el vin- 
cle comercial, fins al punt que elaborarem nous vins per a 
aquest mercat en concret." 


e El vi ens mostra el cicle de la vida 
i provoca molts sentiments 


Xavi Garcia acumula 20 veremes, però creu que enca- 
ra en són poques. El fet de col-laborar amb diferents pro- 
jectes de vi fa, no obstant, que n'hagi fet més d'una cada 
any. "Això són moltes experiències", considerarà després. I 
molts aprenentatges que suma als que ja ha fet i als que té 
al cap. Ara bé, deixa clar que per sobre de tota activitat pro- 
fessional hi ha una vocació personal, que és "dedicar-me 
a ser feliç i bona persona". Té clar que el seu projecte pro- 
fessional de futur serà a Alella Vinícola, "però no descarto 
complementar-ho amb d'altres, més endavant", revelarà. I 
afegeix: "El vi és motor de la meva vida professional, però 
faig vi, principalment, per guanyar-me la vida amb una ac- 
tivitat que m'agrada i perquè la gent en pugui gaudir i per 
gaudir-ne jo amb els amics". 

"El vi, com més el coneixes, més t'agrada i més 
t'informes. Estic convençut que cal educar des de petit en 
aquesta cultura nostra, que és eminentment agrària. Si edu- 
ques un nen en el món del vi, li expliques què és i el que 
costa, el valorarà, l'apreciarà i el respectarà. I el consumirà 
amb responsabilitat i moderació. El vi té un gran compo- 
nent cultural", reblarà. 

"Alcapia la fi, el vi ens mostra el cicle de la vida, pro- 
voca molts sentiments i és una realitat que ens envolta. Cal 
explicar-la amb responsabilitat." Els seus fills són petits, 
encara, però amb el Pau, de camí a l'escola, s'entrenen vi- 
sualment i olfactivament. "El diverteix veure els canvis a 
les fulles i a les flors a cada estació. S'entreté amb les for- 
mes, les olors i els colors. I li ensenyo a olorar, a vegades 


exagerant les aromes, però reconeix l'espígol, el color lila 
de la planta... Li intento despertar els sentits i sé que això 
l'ajudarà sempre a tenir el nas alerta." "També collim raim, 
parlem de com funciona el cicle anual de la vinya i dels 
arbres fruiters. El vi l'olora i poca cosa més, perquè encara 
és petit", comentarà. No obstant, a casa són d'educar en 
l'alimentació sana i saludable i en la importància de reci- 
clar, reutilitzar i reduir. 

"Bevem vi a diari, a casa nostra, toti que molts dies dino 
a casa de la mare per questions logístiques familiars. Però 
tinc clar que és el puntal de la dieta mediterrània. Hem de 
saber-ho comunicar també a l'estranger i promoure el con- 
sum dels vins de varietats tradicionals nostres, de pansa 
blanca i de garnatxa negra, que ens diferencien d'altres zo- 
nes de producció", afirmarà. 

"Per a mi el vi és un aliment tradicional de l'arc mediter- 
rani, hem heretat dels romans el cultiu i la cultura del raim 
fermentat. Amb l'olivera i el blat formen la tríada medi- 
terrània que ens dona un valor diferencial i singular arreu 
del món. I el valor que dono al vi va més enllà de l'aliment 
que és, influeix en la cultura nostra de reunir-nos al voltant 
d'una taula. El vi té un factor socialitzador enorme, perquè 
a més a més som de fer-ho diàriament." El seu discurs és 
clar, i la Fundació Dieta Mediterrània ho sap i el contacta 
amb frequència perquè en sigui altaveu i ambaixador. 

Amb les seves reflexions, s'imposa també una visita al 
celler romà i Centre Enoturístic i Arqueològic de Vallmora, 
l'equipament situat a Teià que engloba un jaciment arqueo- 
lògic d'època romana i un espai d'interpretació. Descobert 

l'any 1966 per Lluís Galera, l'espai museitzat recorda que la 
Laietana romana va ser un centre de producció vitivinícola 
molt important entre els segles 1 aC i v dC. Més de 20 segles 
després s'ha restaurat i reobert per mostrar al visitant com 
s'elaborava el vi a l'època romana, amb una vinya experi- 
mental i una altra de testimonial, amb dues reconstruccions 
úniques al país de com eren les premses fa 2.000 anys. 

Xavi Garcia no només coneix a fons la Cella Vinaria, 
sinó que la té empeltada al seu discurs i defensa sempre 
els orígens romans de la regió de vins on viu i treballa: "El 
clima influeix en el caràcter de les persones tant com inter- 
vé en els vins, i per això hem de reivindicar la nostra me- 
diterraneitat i aquesta cultura de reunir-nos i de compartir 
menjar i beure al voltant d'una taula". 

El vi l'entenc com a producte per 
consumir i gaudir, i ha de complir 
sempre dos requisits: que sigui sa 
i que agradi a qui el pagui, estigui 
fet com estigui fet 


"Soc pràctic i senzill. No acostumo a guardar ampolles i a 
vegades els millors moments entre vins són improvisats. 
M'agrada tastar amb amics, amb l'equip de Testuan, per 
exemple, que tenen cultura vitivinícola i morro fi. Són per- 
sones afins. No és fàcil compatir ampolles amb segons qui. 
Realment m'agrada obrir-ne amb amics, però amb perso- 
nes que saben valorar i apreciar el que has guardat." 

És sincer i respira humilitat: "No soc de vins cars ni 
mediàtics. De 15 euros com a molt. N'hi ha molts de bons, 
a aquest preu". Probablement, si aquesta reflexió fos més 
dita, la cultura del vi ja l'abraçaria tot el poble. Mentre ex- 
plica les seves preferències, viatjant de la vinya d'en Pru- 
denci cap al celler, rep la trucada de la sommelier Rosa Vila, 
que li demana si té pansa blanca. "No en trobaràs", li diu 
convençut i somrient. De la mateixa manera, amb naturali- 
tat, explica que pel seu aniversari la seva dona li va regalar 
"una caixa de vins sense additius ni legislació", com ell diu 
als vins naturals: "No en vam gaudir com a consumidors 
perquè les nostres preferències organolèptiques actualment 
són unes altres. El vi l'entenc com a producte per consumir 
i gaudir, i ha de complir sempre dos requisits: que sigui 
sa i que agradi a qui el pagui, estigui fet com estigui fet", 
sentenciarà. 


Regions de vins 8. restaurants amb vi 


A Santander li agrada anar a la bodega La Cigalefia amb 
la Maria i els amics locals. "És un establiment mític, i més 
encara per a les persones que ens dediquem al món del vi. 
Ferran Centelles i Luís Gutiérrez (tastador de vins de Ro- 
bert Jr. Parleer) hi van. El sostre és ple d'ampolles antigues. 
Hi vaig trobar un Alella Marfil Antic. Hi menges cecina, 
pebrots, truita amb tonyina, mandonguilles... Tenen una 
carta de vins increible, des de la més econòmica fins a vins 
de 150 euros. Allà hi vaig tastar un Chablis senzill, però 
que em va sorprendre molt per la seva acidesa i pel preu, i 
en vaig gaudir molt." A Cantàbria, on estiueja cada any, és 
difícil trobar vins catalans, però tampoc els busca perquè 
ja en beu a Catalunya. En els últims temps també l'ha sor- 
près molt gratament un Siri D'Jermu, del celler Pecchenino 
(Dolcetto di Dogliani DOC), que reuneix "fruita, concen- 
tració i equilibri, sent relativament jove". Un vi de la regió 
Dolcetto di Dogliani al Piemont, Itàlia. "Amb embotits o 
pasta de la zona, encara t'agrada més", rematarà. 

De fet, el Piemont és, "per la riquesa històrica i varietal 
de pràcticament cada poble", una de les regions de vins 
que més l'inspira, com també Banyuls, "per la tipologia de 
vins i vinyes velles a prop del mar, i Cótes du Rhóne, com 
un gran clàssic francès de vins blans i negres que van vari- 
ant al llarg del curs fluvial, de sud a nord", dirà. 

De l'entorn més immediat proposa gaudir de la gastro- 
nomia i dels vins de quilòmetre zero, entre el Vallès i el 
Maresme, passant pes Mercadal. 


La Vinícola. Propietat d'Alella Vinícola, el restaurant ha 
reobert portes després d'un malaurat incendi a les instal-la- 
cions. Sorprèn molt gratament per la cuina, per l'acollida, 
pel preu i per les harmonies amb els vins d'Alella Vinícola. 
"Cal que ens visitin i ens tastin, per això vam obrir un res- 
taurant propi l'any 2000 que ha anat creixent amb activitats 
enoturístiques i culturals", dirà. 


Rambla Àngel Guimerà, 62. Alella 


Restaurant 1789 


C/ Àngel Guimerà, 1. Alella 
La vvvv.restaurante1789.com/— 


Restaurant Sant Miquel 


Plaça de l'Església, 12. Vallromanes 
Lvvvr.santmiquelrestaurant.com fs 


Cooperativa La Sargantana 


C/ de Sant Sebastià, 2. Badalona 
avvv.lasargantana.org / X 


Ca N'Aguedet 


Carrer Lepant, 30. Es Mercadal (Menorca) 
EN VVI.faceboole.com / restaurantcanaguedet /S 


Locals de vins 


Monvínic. "Per tastar vins d'arreu del món a cegues. És 
una bona lliçó d'aprenentatge. Tenen una gran selecció, 
servei i espai." 

vv v/.monvinic.comy 


Alella Vinícola 


C/ Àngel Guimerà, 62 

08328 Alella 

vrvvvv.alellavinicola.com 
vvvvvv.faceboole.com / alellavinicola / 
vvvinstagram.com / alellamarfil1906 / 
vvvvvv.tvvitter.com / alellavinicola 


Activitats enoturístiques a Alella Vinícola 
http: / / vvvvv.alellavinicola.com / ca / activitats /index.htm 


QUÈ N'OPINEN 


Ester Bachs, VVine Strategist, Marhteting 8. Comms 


Vaig descobrir Alella Vinícola gràcies a Joan Lluís 
Gómez Conde, sommelier del restaurant Sant Pau, de 
Carme Ruscalleda. Tastàvem coses singulars preparant 
un tast per a públic estranger i presentàvem vins de 
proximitat. Em va deixar tastar el Marfil Generós Sec. 
Vaig al'lucinar i poc m'imaginava que aquells vins 
s'elaboressin a pocs quilòmetres de casa. Curiositat i 
proximitat van fer que en pocs dies anés a conèixer 

el Xavi i encara m'apassionés més la terra de sauló, la 
pansa blanca i tots els seus estils. El Xavi és un dels 
enòlegs amb més talent de la regió. Visitar les vinyes i 
sentir les seves explicacions sobre com afecta el tipus 
de terra, el clima, les pràctiques ecològiques a la vinya, 
etc., impressiona. I ho diu amb una brillantor als ulls i 
una energia que entusiasma. Enginyós i amb una aguda 
percepció de l'actualitat, fa que l'antiga cooperativa de 
la regió sempre tingui les portes obertes per a tothom 
a qui interessi el món del vi. I ens engresca. Sempre 
disposat a ajudar, a compartir vins, els seus estils, els 
cupatges, la tradició i la innovació. Alella està molt viva 
i vol que visquem la seva passió" 


Albert Cabanas, cambrer i empresari 


Tinc un record bastant precís dels dissabtes de la 
meva infantesa passejant per Alella amb els pares. 
Generalment anàvem fins al final del carrer Angel 
Guimerà, on es troba P'Alella Vinícola. A mi em 
semblava un espai majestuós, amb el sostre més 

alt que mai havia vist. Les visites acabaven amb la 
tradicional caixa de Marfil al maleter del cotxe. El 
que no m'imaginava era que anys més tard el Marfil 
esdevingués el meu vi de capçalera i, per descomptat, 
no imaginava que tindria la fortuna de conèixer i 


compartir aventures amb Xavi Garcia, el responsable de 
mantenir Pestil i la qualitat dels vins de la Vinícola, un 
llegat que data de 1906. Amb el Xavi, vam connectar 
des del primer moment, només amb una mirada vaig 
entendre que era una persona que no tenia recança a 
mostrar la seva passió: elaborar un bon vi. Gaudeixo 
molt de la seva companyia i sempre que ens veiem 
m'explica un projecte nou, un pensament de millora o 
em fa entendre un vi amb una naturalitat sorprenent. 
M'agrada la seva part enèrgica, lluitadora i valenta, la 
capacitat d'emprendre reptes sempre a la recerca del 
millor producte. No fa gaire que el conec, però sense , 
adonar-me'n ja forma part del meu cercle més íntim. Es 
de la família" 


Rosa Vila, sommelier 


SEl Xavi és un enamorat del vi. Gaudeix investigant i 
compartint amb companys els vins que va introduint 
dins de la gamma d'Alella Vinícola. Només cal dir 

que el primer any va fer un escumós de qualitat amb 
garnatxa negra, un blanc de 70i7s. Va ser un dels grans 
passos per demostrar el que pot fer. El mateix amb la 
recuperació de la solera del Violeta, que és el generós 
dolç. I recuperant també la solera de 1976 del generós 
sec. Ha trobat l'equilibri entre el Zerroir, el clima, les 
varietats, la tradició i la modernitat amb vins tranquils 
com P'Ivori blanc i el negre, el Vallmora de garnatxa 
negra. Ha donat un gran pas en aquest estil de vins amb 
diferents criances a la bota, tant amb la pansa blanca 
com amb la garnatxa blanca. Es un gran professional. 
Metòdic i estricte. Busca la complicitat d'altres experts 
del sector. Es un molt bon company i amic. Als inicis 
del celler vaig tenir la sort de poder participar en 
alguns dels seus projectes." 


AGRAIMENTS 


La poetessa canadenca Rupi Raur escriu: "Si el dolor ar- 
riba, també ho farà la felicitat. Sigues pacient". Camí dels 
Morts endins, a Vallmoll, he escrit aquest llibre. A La Coma 
he començat a sentir com se'n va el dolor i com arriben de 
nou els sentiments positius. Gràcies a les dues persones que 
m'han acollit amb el cor, entre vinyes i copes de vi, amb 
cuina sana, banys de natura i despertars amb gall, Nani i 
Ivo, no oblidaré mai la vostra generositat i bondat. Gràcies 
a tots els qui he consultat, preguntat i plantejat dubtes du- 
rant el camí lent i estrany dels últims mesos i que m'heu 
permès fer realitat un nou volum del cicle Retrats de Vi. I 
com sempre, gràcies infinites als meus pares, que em van 
donar la vida i que m'ajuden a créixer, per dins, cada dia 
una mica més. 


Ruth Troyano Puig 


Reus, 1979. Periodista i sommelier. Màster en planificació i gestió del turisme 
enològic 


I amy.doalella.cats 


(21 Fragment de l'escrit que suggereix la creació d'Alella Vinícola: Alella Vinícola 
en imatges 1906-2001 


(3) Més informació: Ahttp: Am. vermutbarbarosso.coms 


(4) Alella Vinícola en imatges 1906-2001 

DO Alella 


XAVI GARCIA 


Ferran Centelles (sommelier: 


És una persona fascinant, 
instintiva, amb una mentalitat 
innovadora i creativa. No li fa 
mandra cap experiència nova, ans 
al contrari, el motiva molt. He de 
confessar que m'encanta aprendre 
d'ell sobre geologia, un camp en 
el qual és un autèntic expert. 

